Covid-19: Drie KZN-skole tydelik gesluit(Foto: Unsplash) Nadat skole landwyd Maandag weer na meer as twee maande vir matrieks en gr. 7-leerders heropen het, het minstens drie skole leerders reeds gevra om tuis te bly ná bevestigde gevalle van Covid-19. Al drie dié skole is in KwaZulu-Natal. Die Savannah Park Secondary School in Chatsworth het ouers Dinsdag ingelig dat ŉ onderwyseres by die skool positief vir die virussiekte getoets het. Die betrokke personeellid was egter nie Maandag en Dinsdag by die skool nie en was nie in enige stadium in aanraking met leerders nie, het Asogan Naicker, die skoolhoof, in ŉ omsendbrief aan ouers gesê. Die skool bied klasse aan vir leerders van gr. R tot gr. 12. Naicker sê ná ŉ vergadering met die onderwysdepartement is die skool opdrag gegee om klasse vir gr. 7- en gr. 12-leerders tydelik op te skort. Die gesondheidsdepartement sal siftingstoetse van personeel by die skool doen, en die geboue sal ontsmet word. Ook die Apollo Secondary School in Chatsworth is tot minstens Donderdag gesluit nadat ŉ onderwyseres positief vir Covid-19 getoets het. Luidens ŉ verklaring het die onderwyseres verlede week vir diens aangemeld en was sy meestal in die personeelkamer en administrasiekantore wat gereeld ontsmet en skoongemaak word. Sy het nie Maandag gaan werk nie. Die skool se personeel is Dinsdag vir Covid-19 getoets en alle akademiese aktiwiteite is op aanbeveling van die onderwysdepartement opgeskort. Die skool het ouers bedank wat hulle kinders Maandag skool toe gestuur het en sê leerders pas goed aan by die veiligheidsmaatreëls wat ingestel is om die verspreiding van die virus te bekamp. By die Deccan Road Primary School in Pietermaritzburg het ŉ onderwyser ook positief vir Covid-19 getoets. Die betrokke personeellid was Maandag by die skool toe onderrig hervat is. Sharon Naidoo, die waarnemende hoof, het in ŉ brief aan ouers gesê as voorsorgmaatreël word aanbeveel dat alle leerders wat by die skool was fyn dopgehou word vir simptome en in isolasie gehou word. Die skool is Woensdag ontsmet. Maroela Media het vroeër berig ŉ leerder by Grey-kollege in Bloemfontein het ook positief vir Covid-19 getoets. Die skool is nie in dié stadium gesluit nie.